ედეიენ-უბარი
ედეიენ-უბარი (იდეჰან-უბარი) — ქვიშრობი უდაბნო საჰარის ცენტრალურ ნაწილში, ლიბიაში. სიმაღლე 400-500 მ. რელიეფი უმეტესწილად სერისებურია; გვხვდება იზოლირებული ქვიშიანი ბორცვები, რომელთა სიმაღლე 200 მ აღწევს. ატმოსფერული ნალექების წლიური რაოდენობა წელიწადში 10 მმ. მცენარეულობას თითქმის მოკლებულია. დეპრესიაში არის მლაშობები და ტბები, საიდანაც მოიპოვებენ სოდასა და სუფრის მარილს. განვითარებულია მეცხოველეობა. განაპირა მხარეს არის პატარა ოაზისები და ფინიკის პალმის კორომები.